Årsmøte Habitat Norge (HN) 2019 – Innkomne saker

**FORSLAG TIL OPPRETTELSE AV «HABITAT NORGE STUDENTNETTVERK»**

**Bakgrunn** Styret i HN har de siste årene i flere sammenheng drøftet spørsmål knyttet til NBOBYs medlemsorganisering og –betaling. Vi har bl.a. vært opptatt av at det er nødvendig å tilrettelegge for en billigere tilknytningsform for studenter og ungdom i HN. Samt åpne muligheten for parallelt medlemskap (HN – regionale foreninger). På NBOBYs Generalforsamling i Trondheim 20 september la vi fram et forslag med slikt innhold. Det ble ikke realitets-behandlet.

Med utgangspunkt i den økende respons og interesse HN har merket for sitt arbeid under bl.a. siste års «Urban oktober» - kampanje i Oslo, Bergen, Haugesund, Kristiansand, Stavanger og Trondheim, særlig blant nevnte målgruppe, har Styret fortsatt diskusjonene også med NBOBYs leder Tord Høivik. Utgangspunktet har vært studenter og elevers dårlige betalingsevne og at dagens kontingent ses som høy. Betydningen av å unngå en ensidig løsning hvor HN oppretter egen, lavpris medlemskategori er også viktig.

**Forslag** Undertegnede foreslår derfor at det opprettes et eget «HN student-nettverk» som gjøres gjeldende fra 1. september 2019. Årskontingenten settes til 100 kroner. Registrering skjer på HNs adresse habitatnorway@gmail.com av HNs økonomiansvarlige eller annen oppnevnt person. Kontingent betales via PayPal ordningen på hjemmesiden [www.habitat-norge.org](http://www.habitat-norge.org).

Medlemmene av HN studentnettverk mottar gratis abonnement på tidsskriftet «Environment & Urbanisation» (to ganger årlig) samt HNs konferanserapporter og andre utgivelser på samme måte. Samt informasjon og invitasjoner til arrangement som «Urban oktober», Habitat Dag, studiereiser m.m. De settes på adresselisten for NBOBYs meldingsblad.

**Begrunnelse** I tillegg til begrunnelsen ovenfor vil jeg særlig peke på at den foreslåtte ordningen innebærer en mulighet til å knytte ungdom som er interessert i globale urbaniseringsspørsmål nærmere HN på en formalisert måte. De vil senere som yrkesaktive kunne bli fullt betalende medlemmer. Ordningen kan også danne et grunnlag for å danne studentgrupper på relevante læresteder. Slike er i emning f.eks. i Kristiansand.

Blir forslaget vedtatt drøftes endelig utforming i Styret fram mot lansering.

**Erik Berg**